सावित्री एक-एक दिन गिनती रहती थी और उसके हृदय में नारद जी का वचन सदा ही बना रहता था। अन्त में, वह समय भी आ गया, जिस दिन सत्यवान मरने वाला था। जब सावित्री ने देखा कि अब इन्हें चैथे दिन मरना है तो उसने तीन दिन का व्रत धारण किया और वह रात-दिन स्थिर होकर बैठी रही। चैथे दिन यह सोचकर कि आज ही वह दिन है, उसने सूर्यदेव के चार हाथ ऊपर उठते-उठते अपने सब कार्य समाप्त किए और प्रज्ज्वलित अग्नि में आहुतियाँ दीं। फिर सभी ब्राह्मण, बड़े-बूढ़े, सास-ससुर को क्रमशः प्रणाम कर संयमपूर्वक हाथ जोड़कर खड़ी रही। उस तपोवन में रहने वाले सभी तपस्वियों ने सावित्री को अखण्ड-सौभाग्यवती के सूचक शुभ आशीर्वाद दिए।